Mev Nel is ‘n pensionaris wat op ons stadsroete bly. Sy is netjies en ordelik, vriendelik en altyd baie dankbaar vir die hulp wat sy ontvang. Mev Nel het ‘n massiewe skildkliervergroting wat baie ongemak veroorsaak. Verlede week het sy nie baie goed gevoel nie en daarom het sy ‘n vriendin gevra om kontant uit haar rekening te trek by die plaaslike OTM. ‘n Klein rukkie later het die vriendin teruggekeer met die nuus dat daar nie geld in haar rekening was nie. Mev Nel het die bank gebel en hulle het bevestig dat haar ‘vriendin’ haar hele pensioen getrek het. Hierdie goeie vriendin het intussen verdwyn.
Verslag van Magnoliahaven Dienssentrum
Ons verskaf etes aan ‘n enkel-ma op ons Sunnyside roete. Onlangs het die Staatswelsyn gedreig om haar baba van drie weke in hulle sorg te neem aangesien sy geen finansiele middele gehad het om na haarself en die kind om te sien nie. Hierdie jong mamma kon nie die moontlikheid dat sy haar baba kan verloor, in die gesig staar nie. Sy het ‘n pleidooi aan Mobiele Etes gerig vir hulp. Sy was onmiddelik op ons afleweringsskedule geplaas en die span vrywilligers het gou ‘n goeie voorraad klere, toiletware, weggooidoeke en kombersies vir die baba bymekaargemaak. ‘n Verteenwoordiging is gerig tot die Staatswelsyn Departement en hulle het ingestem dat hierdie jong moeder toesig oor haar baba kon behou. Die vader van die baba het ook intussen ingestem om maandelikse ondersteuning te voorsien.
Verslag van Eileen Els – Pretoria
Mev K. het nooit etes van Mobiele Etes ontvang nie, maar sy het gebruik gemaak van die gratis vervoerdiens. Elke week sou ons bestuurder haar hospitaal toe vervoer en dan weer terugneem huistoe. Verlede week het die bestuurder opgemerk dat Mev K. baie onvas op haar voete was. In plaas daarvan om haar terug te neem huistoe, het hy haar na die Mobiele Etes Dienssentrum gebring waar die verpleegpersoneel aan diens was. Hulle het ontdek dat Mev K baie ernstig ondervoed was. Behalwe dit, het haar verhouding met haar seun ook baie spanning veroorsaak. Ons het Mev K. oorreed om aansoek te doen vir ‘n pensionaris – woonstel. Die aansoek was suksesvol en die Mobiele Etes vrywillige helpers het haar bygestaan om haar besittings te vervoer. Ons lewer nou, op ‘n gereelde basis, warm, voedsame etes by haar huis af en is in ons skik om te laat weet dat sy nou ‘n heel ander mens is. Haar gesondheid het grootliks verbeter en selfs die verhouding met haar seun is stukke beter.
Verslag van Brooklyn Dienssentrum
Dit gee ons groot vreugde om die Moorreesburg tak by die Mobiele Etes – gesin to verwelkom. Hierdie tak bestaan nog net vir ‘n klein tydjie, maar hulle het alreeds ‘n groot taak verrig. Hulle doel vir 2006/2007 was om 15 000 etes en voedselpakkies uit te deel asook R12 000 se klerasie. Hulle het dit reggekry om 15 307 etes en voedselpakkies uit te deel en meer as R30 000 se klerasie. Wel gedaan, span! Hierdie tak het nie ‘n Mobiele Etes voertuig nie en alle etes word met privaat motors afgelewer. ( Donasies vir ‘n nuwe of gebruikte voertuig sal met dankbaarheid ontvang word.) Ons vertrou dat hierdie tak spoedig ‘n meer geskikte lokaal sal vind.
Verslag van Bertus Brand
Hierdie tak wil graag ‘n spesiale woord van dank aan die inwoners van George rig vir hulle oorweldigende ondersteuning. Spesiale dank gaan ook aan die plaaslike vulstasies wat al die brandstof skenk wat nodig is om Mobiele Etes in die dorp te bedryf. Hierdie tak het ‘n dringende behoefte vir ‘n groter stoof. Is daar iemand wat kan help?
Verslag van Mrs Fourie
KIMBERLEY MOBIELE ETES:
By Diakim dienssentrum het ons te hore gekom van ‘n jong VIGS-lyer wat besig was om te sterf van honger en glad nie kon loop nie. Hy het as ‘n uitgeworpene in ‘n plakkerhuis gewoon. Ons het dadelik gereël om etes by hom af te lewer. Binne 2 weke was hy op en aan die gang en het baie beter en sterker gevoel. Hy het nog ‘n jaar en ‘n half geleef voordat hy gesterf het. Diakim dienssentrum het die begrafnisreëlings getref, ‘n begrotings begrafnis voorsien en ook die spyseniering vir vriende en familie verskaf.
Die swakkeling kan nie vergewe nie. Vergifnis is ‘n eienskap van die vasberade.
Die beoefening van vergifnis is ons belangrikste bydrae tot die genesing van die wêreld.
Bekommernis is soos ‘n wiegstoel. Dit gee jou iets om te doen, maar dit bring jou nêrens.